भोपाल में पली-बढ़ी सिक्‍ता देव ने दिल्‍ली के एक जाने-माने कालेज में पढ़ाई के बाद पत्रकारिता की तरफ रुख किया। उन दिनों टीवी पत्रकारिता अपने शैशवकाल में थी और लोगों को लगता नहीं था कि टीवी अखबारी खबरों के आगे टिक पाएगा। इसलिए नए लोग ही टीवी की तरफ अपना रुख कर रहे थे। सिक्‍ता ने भी ऐसा ही किया। उन्‍होने क्रिकेट मैच फिक्सिंग से लेकर नाइन इलेवन, कंधार कांड, संसद और अक्षरधाम पर आतंकी हमला, अबू सलेम की वापसी और समझौता एक्‍सप्रेस ब्‍लास्‍ट जैसे अहम मसलों की रिपोर्टिंग और एंकरिंग की। सिक्‍ता देव देश की उन गिनी-चुनी पत्रकारों में से एक हैं जिनका रिपोर्टिंग और एंकरिंग के साथ ही कलम पर भी पूरा अधिकार है। विषय की वह मोहताज नहीं हैं। सिक्‍ता देव के लाइव पैनल डिस्‍कशन सबसे अलग होते हैं। मध्‍य प्रदेश के एक आईपीएस अफसर की बेटी और ओडिशा के एक राजघराने से ताल्‍लुक रखने वाली सिक्‍ता आम आदमी के दर्द को बखूवी बयां कर रहीं हैं।